Дык хто ж можа стаць прафесійным экскурсаводам? У Законе Рэспублікі Беларусь “Аб турызме” адзначана, што экскурсійнае абслугоўванне — гэта дзейнасць суб’ектаў турыстычнай дзейнасці, а таксама іншых юрыдычных і фізічных асоб, у тым ліку індывідуальных прадпрымальнікаў, па падрыхтоўцы, арганізацыі і правядзенні экскурсій. Атрымаць гэтае пасведчанне можна толькі пасля паспяховага праходжання прафесійнай атэстацыі. Да атэстацыі дапускаюцца толькі дзеяздольныя фізічныя асобы, якія пастаянна пражываюць на тэрыторыі нашай краіны, маюць вышэйшую, сярэднюю спецыяльную адукацыю або агульную сярэднюю адукацыю і скончылі не менш за тры курсы вышэйшай навучальнай установы. Атэстацыя праводзіцца ў форме камп’ютарнага тэсціравання і вуснага субяседавання на веданне методыкі і тэхнікі правядзення экскурсій, культуры і выразнасці маўлення, правільнасці дыкцыі. Тэксты экскурсій, якія прадастаўляе прэтэндэнт, павінны адпавядаць прынцыпам навуковасці і даступнасці, накіраваны на сучаснасць, а тэхналагічныя карты экскурсій павінны быць складзены ў адпаведнасці з заканадаўствам.